বনগাঁ লোকালে কি রাজত্ব হারাচ্ছে সাহেব, বিবি, গোলাম? নিত্যযাত্রীদের গুঞ্জন তেমনই বলছে। কারণ, বনগাঁ লোকাল আপাতত মগ্ন তিন ছক্কা-পুটে।
লোকাল ট্রেনে জায়গা দখল করে তাস খেলার জন্য সমস্যায় পড়তে হয়নি, এমন যাত্রী প্রায় নেই বললেই চলে। রেলের দফতরে এহেন অভিযোগের সংখ্যাও অনেক। সেই বনগাঁ লোকালে ক্রমশ রাজত্ব হারাচ্ছে সাহেব, বিবি, গোলাম। কারণ, তাস ছেড়ে এখন লুডো খেলায় মজেছেন নিত্যযাত্রীরা। যার জন্য অন্য যাত্রীদের কম সমস্যায় পড়তে হচ্ছে। লুডো খেলার জন্য বোর্ড নয়, মোবাইলই যথেষ্ট। কোথাও তাস খেলার মতো চারজন সঙ্গী নিয়ে মোবাইল ঘুরিয়ে ঘুরিয়ে চলছে খেলা। আবার সঙ্গী না থাকলে অনেকে একাই খেলছেন। হাবড়ার বাসিন্দা সুজিত মণ্ডল বলেন, ‘‘তাস খেলার বদলে লুডো মোবাইলে ইনস্টল করে নিয়েছি। সঙ্গী না থাকলে একাই খেলছি। এতে কারও কোনও সমস্যা হচ্ছে না।’’
শুধুমাত্র বনগাঁ লোকাল নয়। মেন লাইনেও একই চেহারা। যাত্রীদের দাবি, বেশ কিছুদিন হল ট্রেনে তাস খেলার প্রবণতা কমেছে। যার ফলে তাস খেলা নিয়ে যাত্রীদের মধ্যে কথা কাটাকাটিও কমেছে। মুক্তি সিংহ নামে এক মহিলা যাত্রী বলেন, ‘‘আগে খুব সমস্যায় পড়তে হতো। সিটে বসতে না পারলেও ট্রেনে দাঁড়ানো যেত না। জায়গা দখল করে চলত তাস খেলা। একপ্রকার দাদাগিরি চলত। কিছু বললেই ঝামেলা হত।’’ 
অনেকের দাবি, সময় কাটানোর জন্য মূলত বাড়িতে বসেই লুডো খেলা হতো। সেই অভ্যাসও ক্রমশ হারাচ্ছিল। মোবাইলের মাধ্যমে সেই খেলা আবার ফিরেছে। বেশ কয়েকজন যাত্রীর দাবি, ট্রেনের বাড়ি ফেরার পথে সময় কাটাতে গান শুনতে হয়। কিন্তু মোবাইলে লুডো খেলে বেশ সময় কাটছে। কার্তিক সরকার বলেন, ‘‘ট্রেনে কেন, অফিসে লাঞ্চ টাইমেও মোবাইলে লুডো খেলি। এতে ছোটবেলার কথাও মনে পড়ে যায়।’’